
Fudejl Ajad nekad bijaše drumski razbojnik. Razapeo je svoj šator u pustinji između Merva i Bavrada, 
obukao na sebe vunenu odjeću, na glavu stavio suknenu kapu, a oko vrata objesio tespih. Imao je 
brojnu družinu, sastavljenu od pljačkaša i razbojnika. Sav plijen donošen je njemu, pa bi ga on 
podijelio. Ako neko ne bi htio dijeliti svoj plijen, Fudejl bi ga otjerao iz družine. 

Kroz pustinju je jednom nailazio bogat karavan. Putnici su čuli da usput vrebaju razbojnici, te jedan 
imućnik odluči da svoj novac negdje sakrije. Odjaha u pustinju, pa ugleda šator i pred njim čovjeka 
odjevenog u vunene haljine. Zamoli ga da sakrije negdje njegov imetak, pa ovaj zakopa novac u 
jedan ugao u šatoru. Imućnik se vrati natrag i shvati da su razbojnici u međuvremenu orobili karavan. 
On se, onda, zaputi po svoj novac sakriven u onom šatoru. Došavši ondje, zateče razbojnike kako 
dijele plijen i uzdahnu: „Avaj, ja sam svoj novac povjerio pljačkašima." Htjede se vratiti, ali Fudejl ga 
ugleda i pozva. Čovjek priđe, a Fudejl upita: „Zašto si došao?“ „Htio sam uzeti amanet koji sam ti 
povjerio." odgovori ovaj. „Uzmi ga, tamo je gdje si ga ostavio", reče mu Fudejl. Čovjek uđe u šator i 
uze svoj novac. Fudejlovi razbojnici tad rekoše: ,,U onom karavanu nismo našli ništa gotovine, a ti sad 
vraćaš toliki novac?!“ Fudejl odgovori: „Ovaj čovjek o meni je mislio dobro, a ja mislim dobro o Bogu. 
Opravdah njegovo povjerenje u mene, nadajući se da će Bog opravdati moje povjerenje u Nj.“ 

Fudejl je govorio: „Volio bih da se tako razbolim da ne mogu odlaziti u džamiju, jer ne želim viđati 
Ijude niti želim da oni mene viđaju." 

Fudejl je rekao: „Bog je objavio planinama: 'Na jednoj od vas govorit ću sa Svojim poslanikom.' Čuvši 
to, sve planine se uzoholiše, samo Sinaj smjerno spusti glavu. Zato mu je i ukazana ta čast da se 
Bog ondje obrati Musau.“ 

Fudejl je rekao: „Onoga ko jezikom iskazuje Ijubav prema svom bratu, a srcem mu želi zlo, Bog će na 
Danu sudnjem proživjeti slijepog i gluhog." 

Fudejl je rekao: „Zbilja tevekkula sastoji se u tome da nade ne polažeš ni u koga osim u Boga i da se 
ne bojiš nikog osim Boga.“ 

Fudejl je rekao: „Kad te upitaju voliš li Boga, nemoj ništa odgovoriti. Jer, ako kažeš da ne voliš, time 
ćeš biti nevjernik, a kako bi mogao reći da Ga voliš kad tvoja djela nisu djela onih koji vole Boga.“ 

Fudejl je rekao: „Lakše je ratovati protiv pametnog nego jesti halvu s budalom." 

Fudejl je rekao: „Dvije stvari kvare srce: mnogo spavati i mnogo jesti." 

Prenosi se da trideset godina niko nije vidio Fudejla da se smije. Ali, nasmija se onog dana kad mu 
umrije sin. „О šejhu, zar je sad vrijeme za srnijeh? 1 ', upitaše ga, a on reče: „Znam da je Bog 
zadovoljan smrću mog sina, pa se nasmijah u znak da sam i ja zadovoljan onim čime je On 
zadovoljan." 

Fudejl je imao dvije kćeri. Na samrti reče svom rođaku: „Kad umrem, odvedi moje kćeri na planinu 
Bukabejs, pogledaj u nebo i reci: '0 Gospodaru, Fudejl se za života starao o ovim nesretnicama, a 
sad je on zatvoren u kabursku tamnicu, pa ih je Tebi povjerio.'" Pošto Fudejla sahraniše, njegov rođak 
učini kako mu je rečeno. Odvede djevojke na ono brdo, obrati se Bogu kako mu je Fudejl kazao, pa 
gorko zaplaka. Upravo tada onuda naiđe emir Jemena sa dvojicom svojih sinova. Vidjevši čovjeka da 
plače, priđe i upita šta mu je, pa mu ovaj sve ispriča. Onda emir reče: ,,0ve ću dvije djevojke vjenčati 

s mojim sinovima." Odvede ih u Jemen, bogato darova i opremi, sazva tamošnje velikaše i napravi 
golemu svadbu. 


*** *** 


Preobraćenje Bišra Hafija desilo se tako što je jednom pijan naišao ulicom, pa na putu vidje papir na 
kome je pisalo: Bismillahir-rahmanir-rahim. Bišr podiže taj papir s tla, poljubi riječi napisane na njemu, 
otiđe u dućan, kupi bočicu mirisa i namirisa papir. Onda ga, uz krajnje poštovanje, skloni na skrovito 
mjesto. Tu noć, jednom šejhu u snu bi rečeno: ,,ldi Bišru Hafiju i reci mu: 'Namirisao si Moje ime, pa 
ćemo Mi tebe učiniti mirisnim, uzvisio si Moje ime, pa ćemo Mi tebe uzvisiti, očistio si Moje ime, pa 
ćemo Mi tebe očistiti. Časti mi Moje, očistit ću te zbog poštovanja koje si pokazao prema Mom 
imenu.“ „Ali taj čovjek je nevaljalac," reče šejh, „ovaj san sigurno nije istinit." Uze abdest, klanja, pa 
opet zaspa. U snu mu ponovo bi rečeno isto. Probudi se, opet zaspa i usni isti san. Ujutro ode 
potražiti Bišra. „Оп se negdje opija“, rekoše mu. I zaista, Bišr je u nekoj mejhani pio vino. Šejh reče 
jednom čovjeku: „Uđi unutra, zovni Bišra i reci mu da imam poruku za nj.“ Bišr izađe i upita: ,,Od koga 
mi donosiš poruku?" ,,Od Boga“, odgovori šejh. „Grdi li me zbog nečeg?“, upita Bišr. ,,Ne“, reče šejh. 
„Sačekaj me tu, moram reći nešto svojim drugovima", kaza Bišr, pa se vrati u mejhanu i reče svom 
društvu: „Drugovi moji, mene zovu i moram vas ostaviti. Nikad me više ovdje nećete vidjeti." Onda 
izađe napolje i otad se predade isposništvu i ibadetu. Kažu da se nikad više nije obuo i zato ga i 
prozvaše Hafi, što znači bosonogi. 

Ahmed ibn Hanbel često je posjećivao Bišra Hafija i izuzetno ga je poštovao. Ahmedu njegovi učenici 
rekoše: ,,Ti si učenjak fikha i hadisa i poznaješ mnoge znanosti. Zašto stalno posjećuješ tu 
neznalicu?" Ahmed odgovori: „Istina, sve te znanosti koje ste nabrojali ja znam bolje od njega, ali on 
bolje od mene poznaje Boga.“ 

Jedan šejh pričao je: „Bila je velika studen, a ja Bišra zatekoh na ulici bosog. '0 Ebu Nasre, zašto si 
bos?', upitah ga, a on reče: 'Sjetio sam se siromaha koji se pate na ovoj zimi. Nemam novca da im 
pomognem, ali barem ovako mogu pokazati da saosjećam s njima.'“ 

Ahmed ibn Ibrahim Mutajjib priča: „Bišr mi reče: 'Kaži Ma'rufu da ću kad klanjam doći da ga posjetim. 
Prenesoh poruku, pa čekah da Bišr dođe. Prošlo je podne, ikindija i akšam, a on nije dolazio. Poslije 
jacije, vidjeh ga kako, hodajući po vodi, prelazi Tigris. Uđe kod Ma'rufa, pa su sjedili do zore, a onda 
se Bišr, opet hodajući po vodi, vrati kući. Izađoh tad pred njeg i rekoh: 'Prouči dovu za mene!' On mi 
kaza: '0 ovome nikom ne govori.' I zaista, za njegovog života ovo nikom nisam ispričao." 

Neko reče Bišru: „Imam dvije hiljade halalom stečenih dirhema i namjeravam otići na hadž.“ Bišr mu 
reče: „Tvoj će hadž biti obično putovanje. Ako zaista tražiš Božije zadovoljstvo, daj taj novac sirotinji, 
siročadi i Ijudima s mnogo djece. Obradovat ćeš njihova srca, a to ti je bolje nego da stotinu puta 
odeš na hadž.“ 

Bišr je pričao: „Prolazio sam pored groblja, pa vidjeh mrtvace kako su se okupili i učini mi se da 
između sebe nešto dijele. '0 Bože, šta je ovo što vidjeh?' upitah, pa mi bi rečeno: 'Upitaj njih!' Upitah 
tad mrtvace, pa mi rekoše: 'Prije sedam dana ovud naiđe jedan vjernik i prouči triput suru Ihlas, pa 
sevab od toga pokloni nama. Mi, eto, već sedmicu dijelimo između sebe taj sevab, pa je još 
preostalo.'" 


3 



Bišr је pričao: „Usnih Poslanika, blagoslov i mir neka je na nj, pa me on upita: '0 Bišre, znaš li zašto 
je Bog odabrao baš tebe među tvojim drugovima i uzvisio tvoj položaj?' 'Poslaniče Božiji, ja to ne 
znam', rekoh. On reče: 'Zato što si slijedio moj sunnet, poštovao si dobre Ijude, savjetovao si svoju 
braću i volio si moje ashabe i moj Ehli-bejt.'“ 

Bišr kaže: „Usnih hazreti Aliju, mir neka je na nj, pa mu rekoh: 'Posavjetuj me, o zapovjedniče 
vjernika!' On kaza: 'Divno je kad su imućnici, tražeći milost Božiju, plemeniti prema siromasima. Još 
je Ijepše kad su siromasi uznositi pred imućnicima, pa se uzdaju u plemenitost Stvoritelja svijeta.'" 

Bišr je svojim muridima govorio: „Putujte svijetom, jer voda koja teče je prijatna, a ona koja stoji 
pretvori se u baru.“ 

Bišr je rekao: „Slast onog svijeta neće osjetiti onaj ko želi da ga Ijudi poznaju." 

Bišr Hafi rekao je: „Želja da budeš poznat među Ijudima znakje Ijubavi prema ovom svijetu." 

Bišr je rekao: „Najvrijednija stvar koja bude data robu Božijem jeste znanje, a potom strpljenje u 
siromaštvu." 

Bišr je rekao: „Gledati u škrtog kvari srce.“ 

Bišr je rekao: „Nikad nisam sjeo s nekim, a da, pošto smo se rastali, nisam bio siguran da bi za 
obojicu bilo bolje da se nismo ni sastajali." 

Prenosi se da Bišru, kad bijaše na samrti, dođe neki čovjek i požali se na svoje siromaštvo. Bišr skide 
košulju sa sebe i dade mu je, a on posudi od nekog košulju da u njoj umre. 

*** *** 


Sufjan Sevri reče: „О vi koji znate hadise, dajte zekat na njih.“ „Како da damo zekat na hadise?“, 
upitaše, a on kaza: ,,Na svakih dvadeset hadisa koje znate pet njih primijenite na djelu." 

Sufjanu Sevriju umrije komšija, pa Sufjan ode na dženazu. Ču kako svi prisutni hvale umrlog, pa reče: 
,,Da sam znao da je ovoliko drag Ijudima, nikad mu ne bih došao na dženazu. Jer, čovjek mora biti 
licemjer da bi Ijudi bili zadovoljni njirne." 

Sufjan je volio sjediti u džamiji, ali kad ču da je sultan dao novac kojim je kupljen miris za džamiju, 
nikad više nije ušao unutra, ne želeći udisati miris kupljen sultanovim novcem. 

Sufjan jednom reče: „Kad bi sad naišao kraj grupe Ijudi i rekao da ustane onaj ko je siguran da će do 
večeras biti živ, niko ne bi ustao. Ali, začudno je da se nijedan od njih, iako svi znaju da svakog trena 
mogu umrijeti, ne priprema za smrt.“ 

Sufjan je rekao: „Biti isposnik ne znači oblačiti grubu odjeću i jesti opor hljeb, već znači ne vezati srce 
za ovaj svijet i skratiti svoje nade.“ 

Sufjan je rekao: „Najbolji vladar je onaj koji se druži s učenjacima i stječe od njih znanje, a najgori 
učenjak je onaj koji se druži s vladarima." 

Sufjan je rekao: „Опај ko novcem stečenim na nedozvoljen način čini dobra djela nalik je onome ko 
prljavu košulju pere krvlju ili mokraćom, pa košulja tako biva još prljavija." 

Abdullah Mehdi pričao je: „Sufjan mi reče: 'Okreni me licem prema tlu, jer smrtni čas mi se primakao. 
Učinih tako i otiđoh okupiti Ijude, ali njegovi muridi počeše sami dolaziti. 'Како ste znali da umire?' 
upitah, a oni rekoše: 'U snu nam je rečeno da se spremimo za Sufjanovu dženazu.'" 

*** *** 


Ibn Semmak rekao je na samrti: „Bože moj, Ti znaš da su mi, i kad sam griješio, bili dragi oni koji su 
Tebi pokorni, pa učini tu Ijubav mojom iskupninom." 

Ibn Semmak se nikad nije ženio. „Zašto se ne oženiš?, pitali su ga, a on reče: „Nemam snage da se 
nosim s dva šejtana." „Како to misliš? , upitaše. On kaza: „Ја imam svog, a žena svog šejtana, pa ne 
bih mogao izaći na kraj s obadva." 


*** *** 


Prenosi se da je Ahmed Harb imao komšiju vatropoklonika po imenu Behram. Taj čovjek bavio se 
trgovinom. Drumski razbojnici jednom opljačkaše karavan u koji je on uložio svoj novac, pa Behramu 
tako propade znatan imetak. Kad šejh Ahmed ču za to, sazva svoje muride i reče: „Našem komšiji 
desilo se to što se desilo, pa bismo trebali otići kod njeg i pokazati mu da saosjećamo s njim. lako je 
vatropoklonik, on je naš komšija." Ustadoše i otiđoše Behramovoj kući. Behram ih lijepo dočeka, 
ukaza im svako poštovanje i poljubi rukav šejhovog ogrtača. Mislio je da su došli kod njeg da bi nešto 
pojeli. Šejh Ahmed mu reče: „Nismo došli kod tebe da bismo jeli. Čuli smo da ti je propao imetak, pa 
smo ti došli reći da saosjećamo s tobom.“ Behram reče: „Sve što je krhko naposljetku tako završi. 
Ipak, tri su stvari zbog kojih moram biti zahvalan. Prvo, dobro je da su drugi ukrali od mene, a da ja 
nisam pokrao nekoga. Drugo, ukradeno mi je pola imetka, ali pola mi je ostalo. I treće, moja vjera 
uvijek ostaje uz mene, a ovaj svijet ionako prolazi." Ahmedu se te riječi veoma svidješe, pa reče: 
„Zapišite ovo, jer ovo što kaza miriše mudrošću." A onda šejh upita: „О Behrame, zašto štuješ vatru?" 
On odgovori: „Zato da sutra bude uz mene i ne sprži me. Čitav život je štujem kako bi me ona odvela 
Bogu.“ Šejh mu reče: „Strašno griješiš, jer vatra je slaba i od nje ne možeš ništa očekivati. U zabludi 
si ako računaš na nju. Prospe li dijete malo vode na vatru, ugasit će je. Kako ti može pomoći neko ko 
je tako slab? Ona se ne može odbraniti ako je neko hoće zatrpati zemljom, pa kako bi, onda, tebe 
odbranila? Dalje, ona prži sve što u nju baciš i ne razlikuje dobro od lošeg. Ti vatru štuješ 
sedamdeset godina, a ja je nikad nisam štovao, ali stavimo li ruku u nju, obojicu će jednako opeći i 
tebe neće nimalo poštedjeti." Behramu se ove riječi dotakoše srca, pa on reče: „Pitat ću te četiri 
stvari, pa ću postati musliman ukoliko me tvoji odgovori zadovolje." „Pitaj“, reče šejh. Onda Behram 
upita: „Zašto je Bog stvorio čovjeka? Kad ga je već stvorio, zašto mu On daje opskrbu? Kad mu već 
daje opskrbu, zašto je odredio da čovjek umire? A ako već umiremo, zašto nas proživljava?" Ahmed 
odgovori: „Stvorio nas je zato da bi Ga Ijudi upoznali. Daje nam opskrbu zato da bi Ga prepoznali kao 
Opskrbitelja. Usmrti nas zato da bismo upoznali Njegovu srdžbu, a oživljava zato da bismo Ga 
prepoznali kao Moćnog." Čuvši to, Behram izgovori šehadet. Tad šejh vrisnu i pade u nesvijest. „Šta ti 
bi?“, upitaše ga kad dođe sebi. On reče: „Onog trena kad Behram izgovori šehadet, u srcu začuh 

glas: '0 Ahmede, Behram je nakon sedamdeset godina uzvjerovao. Tebi smo dali da sedamdeset 
godina budeš musliman, e da bismo vidjeli kakva će biti tvoja konačnica." 

Ahmed Harb rekao je: „Kad bih znao ko me mrzi, ko me ogovara i ko o meni loše govori, darovao bih 
ga zlatom i srebrom. Takav čovjek radi za mene, pa je red i da bude plaćen." 

*** *** 


Amr Lejs jednom se razbolje tako da mu nijedan liječnik nije mogao pomoći. „Ovdje bi samo dova 
mogla pomoći, rekoše, a neko kaza: „Dova Sehla ibn Abdullaha biva uslišana." Pozvaše Sehla i on 
dođe. Sjede pokraj Amra i reče mu: „Dova biva uslišana onda kad čovjek učini tevbu, a ti u tamnici 
držiš nevine Ijude. Sve ih pusti i učini tevbu.“ Amr ga posluša. Sehl onda reče: „О Gospodaru, kao što 
si mu pokazao kako je njegova oholost prema Tebi ništavna, tako mu pokaži kolika je čast u mojoj 
pokornosti Tebi, pa ogrni njegovo tijelo odjećom zdravlja kao što si njegovu unutarnjost ogrnuo 
odjećom kajanja." Sehl prouči tu dovu i Amr odmah ozdravi. Amr ponudi Sehlu mnogo zlata, ali Sehl 
ništa ne uze i ode s dvora. Jedan njegov murid reče mu: „Zar ne bi bilo bolje da si uzeo taj novac? 
Mogli smo njime vratiti naše dugove." „Zanima te zlato?, upita Sehl, pa reče: „Onda gledaj!" 
Odjednom se sav pijesak u pustinji pretvori u zlato, a kamenje u rubine. Šejh tad kaza: „Zašto bi neko 
kome je Bog podario ovakvo stanje uzimao nešto od stvorenja?" 

Prenosi se da bi, čuvši muziku, Sehl zapadao u stanje posebne opijenosti, pa bi u tom stanju ostao 
dvadeset pet dana. Za to vrijeme ništa ne bi jeo. Grupa knjiške uleme upita ga jednom o tom stanju, a 
on im reče: ,,Ne pitajte me, jer vi se onim što bih vam u ovakvom stanju rekao ne biste mogli nimalo 
okoristiti." 

Sehl ispriča jednom svom muridu: „II Basri ima jedan pekar koji je na stupnju valija." Murid se odmah 
zaputi u Basru i nađe pekaru tog čovjeka. Poviri kroz prozor i vidje pekara da, kako je to običaj, držeći 
krpe u rukama barata oko pećnice. Murid pomisli: ,,Da je na stupnju valija ne bi se pazio vatre. Onda 
uđe unutra i nazva selam, a pekar mu odmah reče: „Ništa me ne pitaj, jer odmah si mi prišao s lošim 
preduvjerenjem, tako da od mojih riječi ne možeš imati koristi." 

Sehl ibn Abdullah rekaoje: „Ishrana iskrenih jeste jesti jednom dnevno." 

Sehl je rekao: „Sitost je glava svakog zla.“ 

Sehl je rekao: „Postoje tri vrste Ijudi: jedni se zarad Boga bore protiv sebe, drugi se zarad Boga bore 
protiv drugih Ijudi, a treći se zarad sebe bore protiv Boga, pa govore: 'Zašto si odredio da se desi ono 
što se meni ne sviđa? Zašto se sa mnom nisi posavjetovao kad si određivao sudbinu?'" 

Sehl ibn Abdullah rekao je: „Čovjek koji vlastitom voljom ne robuje Bogu, robovat će mimo svoje volje 
drugim Ijudima." 

Sehl je rekao: ,,Da nema nevolje ne bi bilo puta ka Bogu.“ 

Sehl je rekao: „Tri su vrste učenjaka. Postoje učenjaci vanjštine i oni svoje znanje prenose Ijudima 
vanjštine. Postoje učenjaci unutarnjosti i oni svoje znanje prenose onima za koje ono jeste. Postoji i 
oni čije znanje pripada samo Bogu i oni svoje znanje nikom ne govore." 

Sehl ibn Abdullah rekao je: „Naša stvar počiva na šestero: pridržavanju Knjige Božije, slijeđenju 
Poslanikovog, mir neka je na nj, sunneta, ishrani halalom, ne uznemiravanju drugih Ijudi makar oni 
tebe uznemiravali, čuvanju od grijeha i poštivanju prava drugih." 

Sehl je rekao: „Dvije stvari upropaste čovjeka: častoljublje i strah od siromaštva." 

Sehl je rekao: ,,Ne prođe dan da Bog ne kaže: 'Robe moj, postupaš nepravedno. Podsjećam te na 
Sebe, a ti Me zaboravljaš, zovem te Sebi, a ti se zapućuješ drugome, Ja odvraćam nesreću od tebe, 
a ti istrajavaš na grijesima. O sine Ademov, kakvu ćeš ispriku imati sutra na Danu sudnjem?!'“ 

Sehl je rekao: „Srce ne može oživjeti dok jastvo ne umre.“ 

Sehl reče: „Ко ovlada svojom dušom dopadat će se drugim Ijudima, pa će i njima ovladati." 

Sehl je rekao: „Strah je muškarac, a nada je žena; čedo to dvoje jeste vjera.“ 

Sehl je rekao: „Strah i nada ne mogu se naći u srcu u kome ima oholosti." 

Sehl ibn Abdullah kaže: „Tvoja ispravnost leži u četvero: gladovanju, noćnom bdijenju, osamljenosti i 
ćutanju." 

Sehl je imao četiri stotine murida. Na samrti, oni ga upitaše: „Ко će te naslijediti i ko će nam govoriti 
umjesto tebe?“ U gradu je živio jedan vatropoklonik po imenu Šadidel. Šejh otvori oči i reče: ,,Na moje 
mjesto neka zasjedne Šadidel." Muridi se uskomešaše i rekoše: „Zar je šejh izgubio pamet?! Pored 
četiri stotine svojih murida vjernika, on na svoje mjesto postavlja vatropoklonika!" „Smirite svoju strast 
i zovnite mi Šadidela", reče im šejh. Šadidel dođe i šejh mu reče: „Treći dan po mojoj smrti popenji se 
na minber i govori Ijudima umjesto mene. To reče i ispusti dušu. 

Trećeg dana nakon šejhove smrti Ijudi se okupiše u džamiji. Šadidel se pope na minber, a Ijudi su ga 
u čudu gledali, misleći: „Ovo je za nepovjerovati, vatropoklonik, s njihovom kapom na glavi i zunarom 
oko pasa, treba da nam govori u džamiji." Šadidel reče: „Vaš predvodnik poslao me k vama, rekavši 
mi: '0 Šadidele, zar nije vrijeme da skineš zunar vatropoklonika?' I ja ga sad skidam." Uze nož i ispa- 
ra svoj zunar, skide kapu s glave i izgovori šehadet. Onda reče: „Vaš šejh mi je rekao da vam 
prenesem ovo: 'Ako hoćete vidjeti me na Danu sudnjem, budite toliko hrabri da poskidate zunare koji 
su u vama.'“ Šadidel to reče, a Ijudi se postidješe i počeše plakati. 

*** *** 


Ahmed Hadrevija Belhi pričao je: ,,U ramazanu siromah pozva imućnika na iftar. Imućnik dođe, pa ga 
siromah počasti suhim hljebom. Kad se vrati kući, imućnik posla siromahu na dar mjericu zlata. 
Siromah mu vrati zlato i reče: „Ovo pošalji nekom ko je poput tebe, a ja svoje siromaštvo ne bih 
prodao za oba svijeta." 

Prenosi se da lopov jednom uđe u kuću Ahmeda Hadrevije, sve pretraži, ali ništa ne nađe. Krenu 
izaći, kad mu Ahmed reče: „О mladiću, uzmi vrč, donesi vode, pa uzmi abdest. Klanjat ćemo skupa 
dok neko ne dođe i donese mi nešto što bih ti mogao dati. Neću da se praznih ruku vratiš od mene.“ 
Lopov zaista uradi kako mu je rečeno. Ujutro dođe čovjek i donese šejhu pedeset dinara. Šejh to 


7 



pruži lopovu, rekavši: „Uzmi, ovo ti je naknada za sinoćnji namaz.“ Tad lopov sav uzdrhta, zaplaka i 
reče: „Doista bijah zalutao. Jednu večer radio sam za Boga, pa me ovako počastio." Odbi uzeti 
novac, učini tevbu i postade šejhov murid. 

Ahmedu Hadreviji dođe neki čovjek i reče: „Siromah sam i teško živim. Pouči me kako da se izbavim 
iz ovog stanja." Šejh mu reče: „Napiši na papiriće sve poslove kojima se Ijudi bave, pa mi to donesi." 
Čovjek učini tako, dođe kod šejha, a on sve papiriće sasu u ćup i izvuče jedan. Na njemu je pisalo: 
„Pljačka." ,,Ti moraš postati pljačkaš", reče šejh ovom čovjeku. Čovjek se začudi, ali reče: „Ако šejh 
tako kaže, onda mi nije druge.“ Pridruži se, tako, grupi drumskih razbojnika i reče im: „Ја nemam 
iskustva u ovom poslu. Uputite me šta mi je činiti?" Oni mu rekoše: „Glavni uvjet u ovom poslu je da 
radiš što ti bude naređeno." „Uredu, slušat ću šta mi kažete", složi se ovaj. Jednom presretoše neki 
karavan, kod jednog trgovca nađoše mnogo novca, pa novajliji među razbojnicima rekoše: „Ubij ovog 
čovjeka!" Ovaj se kolebao, govoreći sebi: „Vođa razbojnika dosad je prolio mnogo nevine krvi. Bolje 
da ubijem njega nego ovog trgovca." Razbojnici vidješe da se koleba, pa rekoše: „Učini kako ti je 
naređeno ili odlazi od nas.“ Čovjek pomisli: „Ако se moram pokoravati nečijem naređenju, bolje da se 
pokoravam naredbi Božijoj, a ne naredbi ovih razbojnika." Poteže sablju i odrubi glavu vođi pljačkaša. 
Vidjevši to, ostali razbojnici se razbježaše. Trgovac se tako spasi, pa onog siromaha bogato darova. 
Dade mu onoliko koliko mu je trebalo da započne vlastiti posao. 

Ahmed Hadrevija rekao je: „Najbliži Bogu je onaj čija je ćud najljepša." 

*** *** 


Ebu Turab Nehšebi upita Ebu Abbasa: „Šta tvoji muridi misle o kerametima kojima su evlije 
obdarene?" „Malo je među njima onih koji vjeruju u to“, odgovori Ebu Abbas. Ebu Turab tad kaza: 
„Опај ko u to ne vjeruje je kafir." 

Ebu Turab je rekao: „Pazi na svoje misli, jer dobra pomisao osnov je svakog dobra. Iz dobre pomisli 
proizađe dobro djelo." 

Neki imućnik upita Ebu Turaba: „Treba li ti nešto od mene?“ , a Ebu Turab mu reče: „А šta bi to meni 
trebalo od tebe i tebi sličnih? Ta, ja ni od Boga ništa ne ištem." 

*** *** 


Ibn Muaz posla nekom svom prijatelju pismo u kome je stajalo: „Ovaj svijet je san, a onaj svijet je 
java. Kad čovjek sanja da plače, to se tumači tako da će mu se na javi dogoditi nešto radosno i da će 
se smijati. Plači u snu ovog svijeta, e da bi se na javi onog svijeta radovao i veselio." 

Jahja ibn Muaz rekao je: „Jedan grijeh nakon tevbe gori je nego sedamdeset grijehova prije tevbe.“ 

Ibn Muaz reče: „Čudim se onome ko se kloni hrane bojeći se bolesti, a ne kloni se grijeha bojeći se 
polaganja računa." 

Jahja ibn Muaz rekao je: „Ovaj svijet je šejtansko vino. Ko se njime opije, otrijeznit će se tek na Danu 
sudnjem kad ga vojske Božije budu stavljale na muke.“ 

Jahja ibn Muaz rekao je: „Nema većih patnji od dvije koje u smrti snađu imućnika." „Које su to?“, 
upitaše ga, pa kaza: „Prva je ta što shvati da se mora odvojiti od imetka koji je gomilao, a druga 
nastupi onda kad bude upitan da objasni kako je stekao svaki dinar svog imetka." 

Ibn Muazje rekao: „Kad murid počne mnogo jesti, meleki ga napuste. Onog ko se oda prežderavanju 
brzo će spržiti vatra strasti." 

Ibn Muaz je rekao: „Tri su znaka iskrene tevbe: malo jesti, a mnogo postiti, malo spavati, a mnogo 
klanjati i malo pričati, a mnogo zikriti." 

„Kako mogu znati je li Bog zadovoljan mnome?“, upita neko Ibn Muaza. On odgovori: „Ако si ti 
zadovoljan Njime, onda je i On zadovoljan toborn." 

Prenosi se da se Jahja ibn Muaz u svom gradu zadužio sto hiljada dirhema. Sav taj novac podijelio je 
hadžijama, gazijama, sirotinji, učenjacima i sufijama. Kad dođe vrijeme vraćanja dugova, Jahja se 
zabrinu. Noć uoči petka usni Poslanika, blagoslov i mir neka je na nj, i on mu reče: „О Jahja, ne 
žalosti se, jer tvoja žalost i mene rastuži. Ustani i idi u Horasan. Jedna žena tamo čuva za tebe tristo 
hiljada dirhema." „Poslaniče Božiji, u koji grad da idem i ko je ta žena?“, upita Jahja. Poslanik reče: 
,,ldi od grada do grada i govori Ijudima, jer tvoje riječi liječe srca. Ja ću doći u san toj ženi isto kao što 
sam tebi došao.“ 

Jahja, onda, otiđe u Nišabur i tamo ga odmah ispeše na minber i zatražiše da govori. Jahja reče 
Ijudima: „Usnio sam Poslanika, blagoslov i mir neka je na nj, i on mi reče da me novac koji sam dužan 
čeka kod jedne osobe. Zadužio sam se sto hiljada dirhema u srebru, tako da vam ne mogu govoriti 
kao nekad dok ne vratim taj dug.“ „Ја ću ti dati pedeset hiljada dirhema", reče jedan čovjek, a drugi 
kaza: „I ja ću ti dati četrdeset hiljada." Jahja to odbi, rekavši: „Poslanik je rekao da se radi o jednoj 
osobi.“ Onda održa Ijudima predavanje, pa sedam Ijudi umrije slušajući ga. Pošto u Nišaburu ne nađe 
ženu koja mu je trebala dati novac, Jahja otiđe u Belh. U Belhu održa predavanje, pa mu jedan 
imućnik sklon dervišima darova sto hiljada dirhema. Jahja krenu dalje, ali ga na putu presretoše 
drumski razbojnici i oteše mu onaj novac. Šejh onda otiđe u Merv, a odatle u Herat. Kćerka emira 
Herata dođe na njegovo predavanje. Poslije predavanja, posla po slugi ovakvu poruku šejhu: „О 
šejhu, ne brini više za svoj dug. One noći kad Poslanik, blagoslov i mir neka je na nj, dođe tebi u san, 
posjetio je i mene. Pitala sam Poslanika da li treba da te potražim, ali on reče da ćeš ti doći ovamo. 
Kad sam se udala, otac mi je darovao mnogo zlata i srebra. Imam sto hiljada dirhema u srebru i taj ću 
novac tebi pokloniti. Tražim od tebe samo jedno: još četiri dana drži predavanja ovdje.“ Jahja je četiri 
dana držao predavanja u Heratu, a onda se, s tristo hiljada dirhema i sedam kamila, zaputi u Belhem. 
S njim bijaše i njegov sin, koji mu reče: „Ostavi nešto i za nas, ne moraš sve podijeliti sirotinji." Ujutro, 
dok je Jahja klanjao, baš u trenutku kad je bio na sedždi, neko priđe i udari ga žestoko kamenom u 
glavu. Jahja samo reče: „Vratite novac onima kojima sam dužan", i izdahnu. Sufije ga odnesoše u 
Nišabur i ondje sahraniše na Muamerovom groblju." 

*** *** 


Džunejd jednom reče Ibn Hafsu Haddadu: „Plemenitost je za mene ne vidjeti dobro koje učiniš i ne 
reći: 'Ја sam to uradio.'“ Ibn Hafs kaza: „То je lijepo, ali za mene je plemenitost postupati pravedno, a 
ne tražiti da se prema tebi pravedno postupa." 

Prenosi se da je Ebu Hafs imao jednog naročito pristojnog murida. Ebu Hafs reče Džunejdu: „Ovaj 
mladić je deset godina kod mene. Na našem Putu potrošio je sedamnaest hiljada dinara, a onda je 
pozajmio još sedamnaest hiljada, pa je i taj novac potrošio. Ipak, još uvijek me se toliko stidi da mi se 
nikad dosad nije obratio." 


*** *** 


Hamdun Kassar rekao je: „Ко god za sebe misli da je išta bolji od Faraona, ispoljava golemu oholost:' 

„Ко je pravi rob Božiji?, pitali su Hamduna, a on reče: „Опај ko robuje Bogu, a mrzi da drugi njemu 
robuju." 

Hamdun Kassar rekao je: „Iblisa i njegove prijatelje najviše veseli troje: kad vjernik ubije vjernika, kad 
čovjek umre kao nevjernik i kad se čovjek plaši siromaštva." 

Kad se Hamdun razbolje, rekoše mu: „Daj neki savjet svojoj djeci, a on reče: „Nije me strah njihovog 
siromaštva, već se plašim da ne postanu imućni." 

*** *** 


Mensur ibn Ammar držao je predavanje, pa mu neko pruži papirić na kome su bili napisani stihovi: 

Onaj što druge zove Bogu, a sam se u Nj ne uzda, 
liječnik je što tuđe bolesti liječi, a svoju ne može da obuzda 

Mensur to pročita, pa reče: „О čovječe, ti zbog sebe radi onako kako ti kažem. Moje znanje i ono što 
pričam tebi će koristiti, a moji grijesi i mahane neće tebi naštetiti." 

*** *** 


Ahmed ibn Asim Intaki rekao je: „Ako hoćeš očuvati srce zdravim, pomozi mu tako što ćeš paziti na 
svoj jezik.“ 

Ahmed Intaki rekao je: „Iskrenost znači činiti dobro bez želje da te po tome spominju i zbog toga 
veličaju. Nagradu za dobro koje činiš očekuj samo od Boga.“ 

Ahmed Intaki rekao je: „Опо dana što ti je od života preostalo smatraj najvećim imetkom, pa nastoj 
vrijeme koje je pred tobom iskoristiti za činjenje dobrih djela, e da bi ti bili oprošteni grijesi koje si 
počinio u vremenu koje ti je prošlo." 


*** *** 


Ebu Seid Harraz kaže: „Vidjeh u snu Iblisa, pa uzeh štap da ga potjeram. Tad začuh glas: 'On se ne 
plaši štapa, već svjetla u srcu.'“ 


*** *** 

Ebul-Hasan Nursi svakog bi jutra odlazio u svoj dućan. Ponio bi od kuće nekoliko pogačica, usput bi 
ih podijelio u sadaku, pa bi svratio u džamiju i klanjao. Onda bi došao u svoj dućan. Ukućani su mislili 
da jede u dućanu, a njegovi šegrti mislili bi da je jeo kod kuće. Dvadeset godina radio je tako i niko 
nije znao da on posti.“ 


*** *** 


Ebu Amr pričao je: „Jedno vrijeme odlazio sam na predavanja Ebu Osmana Hirija. Onda se odah 
griješnom životu, pa više nisam dolazio na predavanja. Kad bih vidio Ebu Osmana, od stida sam se 
krio. Jednom se slučajno susretoh s njim, a on mi reče: '0 sinak, ne sjedi sa svojim neprijateljima, 
osim ako si čist od grijeha. Jer, oni jedva čekaju da vide tvoje mahane. Raduju se tvojim greškama i 
žalosti ih tvoje dobro. Ako već griješiš, dođi k nama. Ćutat ćemo o tvojim grijesima i tvoji neprijatelji 
neće znati za njih 


*** *** 


Neko reče Ebu Osmanu: „Jezikom spominjem Boga, ali srce mi u tome ne učestvuje. Šta mi je činiti?" 
On mu odgovori: „Budi zahvalan što ti je makar jedan organ pokoran Gospodaru. Nastavi tako, a 
nadati se da će se i srce pridružiti jeziku." 

Ebu Osman reče: „Prosti puk zahvaljuje Bogu na hrani i odjeći koje im dariva, a duhovna elita 
zahvaljuje mu na višim smislovima koji silaze u njihova srca.“ 

*** *** 


Ljudi jednom dođoše kod Ibn Ataa i vidješe da je pod u njegovoj sobi potpuno mokar. ,,0d čega je 
ovo?“, upitaše, a on reče: „Sjetio sam se nečeg, pa sam toliko plakao da sam pokvasio cijelu sobu.“ 
„О čemu se radi?“, upitaše Ijudi, pa Ibn Ata kaza: ,,U djetinjstvu sam ukrao od jednog komšije goluba. 
Sjetih se toga i osjetih grižnju savjesti. Podijelio sam hiljadu srebrenih dirhema sadake, ali srce mi se 
ne smiri. Onda plakah toliko da smokrih cijelu sobu.“ 

Prenosi se da je Ibn Ata imao deset sinova. Pođe jednom s njima na put. Napadoše ih drumski 
razbojnici i počeše ubijati njegove sinove. Ibn Ata je sve to posmatrao, ništa ne govoreći. Kako bi mu 
koji sin ginuo, Ibn Ata bi pogledao u nebo i osmjehnuo se. Razbojnici mu poubijaše sve sinove osim 
jednog. Kad i ovog opkoliše, mladić pogleda oca i reče: „Baš si bezosjećajan otac! Sinovi ti ginu, a ti 
ćutiš i osmjehuješ se.“ Ibn Ata mu odgovori: „Živote očev, Onome Ko vam ovo čini niko se ne može 
suprotstaviti. On vidi šta se dešava, pa vas može spasiti ako hoće.“ Kad vođa razbojnika to ču, reče: 
„О starče, da si prije to rekao, nijednog ti sina ne bih ubio.“ 

Ibn Ata rekao je: „Опај ko dvadeset godina živi razvratno, ali učini nešto u korist svog brata, bolji je od 
onog ko šezdeset godina čini ibadet tražeći u tom samo korist za sebe.“ 

„Hoću se povući iz svijeta", reče neko Ibn Atau. „А kako bi mogao živjeti odvojen od ljudi?“, reče mu 
Ibn Ata. „Šta, onda, da radim?“, upita ovaj, a Ibn Ata kaza: „Vanjštinom se druži s Ijudima, a 
unutarnjošću s Istinitim." 


*** *** 

Neko od Ibn Džellaa zatraži da govori o siromaštvu, ali on ništa ne reče, izađe napolje, pa se nakon 
izvjesnog vremena vrati. „Šta je ovo značilo?, upita ovaj. Ibn Džella odgovori: „Imao sam četiri 
bakrena novčića, pa otiđoh to podijeliti u sadaku. Bilo me stid da pričam o siromaštvu dok je taj novac 
kod mene.“ 


*** *** 


Šibli priča: „Upitah Jusufa Asbata: 'Šta je prava skrušenost?' On reče: 'Smatrati da je svako koga 
sretneš kad izađeš iz kuće bolji od tebe.'“ 


*** *** 


Ebu Muhammed Murtaš jednom reče: „Trinaest puta išao sam na hadž, ali nijedan moj hadž nije 
valjan." „Како to znaš?“, upitaše ga, a on reče: „Моја majka zatraži od mene da joj donesem čašu 
vode, a meni je bilo mrsko da ustajem. Tad shvatih da je svaki moj hadž bio ništavan." 

Ebu Muhammedu Murtašu neko reče: „Тај i taj hoda po vodi, a on kaza: „Bolje ti je da ti Bog 
pomogne da se suprotstaviš svojim strastima već da hodaš po vodi ili letiš zrakom." 

„Čime se stječe Ijubav Božija?, upitaše Ebu Muhammeda. On odgovori: „Time što nećeš voljeti ono 
što On ne voli, a to je ovaj svijet." 

Ebu Muhammed Murtaš rekao je: „Tesavvuf je lijepa ćud.“ 

*** *** 


Ebu Abdullah Muhammed ibn Fadl rekao je: ,,Na četiri načina čovjek napusti islam: ne postupa po 
onom što zna, radi ono što ne poznaje, ne traži da sazna ono što ne zna i brani drugim Ijudima da 
saznaju." 


*** *** 


Ebul-Hasan Bušendži bijaše krajnje skrušen. Jednom mu pade na um: „Trebao bih ovu košulju sa 
sebe dati tom i tom siromahu." Pozva odmah svog slugu i reče mu: „Uzmi ovu košulju i nosi je tom i 
tom čovjeku." „О šejhu, sad imam mnogo posla. Daj mu je sam kad pođeš u grad“, reče sluga. Šejh 
kaza: „Nosi je odmah, jer strah me da šejtan ne nađe put do mene, pa ohladi ovu namjeru u mom 
srcu.“ 

Ebul-Hasana Bušendžija upitaše o tesavvufu, pa on reče: „Danas postoji samo ime, ali nema onog 
što ono označava, dok je nekad postojala njegova zbilja, a nije bilo irnena." 

Neko zamoli Ebul-Hasana da prouči dovu za nj. On kaza: „Bog neka te čuva od tvog vlastitog zla.“ 

Neki derviš dođe na kabur Ebul-Hasana Bušendžija i zatraži od Boga neko ovosvjetsko dobro. 
Navečer usni Ebul-Hasana i on mu reče: „О dervišu, kad dođeš na moj kabur, ne traži ovaj svijet. Ako 
ti treba nešto od ovog svijeta, idi na grobove vladara i moli za to. Očisti srce od oba svijeta kad dođeš 
na moj kabur." 

*** *** 


Kad Ebu Ali Tirmizi bijaše mladić, u njegovom gradu nije bilo nikoga kod koga bi mogao stjecati 
znanje. S dvojicom svojih drugova dogovori se da se, tražeći nauku, zapute u svijet. Reče majci šta je 
odlučio, a ona se rastuži i kaza: „Živote majčin, ja sam slaba i sama. Imam samo tebe i nemam s kim 
ostati. Bit ću ovdje sama i bespomoćna." Ebu Ali riješi da ostane, a ona dva njegova prijatelja odoše u 
svijet. Jednom je sjedio u groblju i plakao: „Ја ostadoh neuk i neupućen, a moji će se prijatelji vratiti 
puni znanja.“ 

Odjednom odnekud dođe starac svijetla lica i upita ga: „О sinak, zašto plačeš?" Ebu Ali mu sve 
ispriča, pa starac reče: „Hoćeš li da te ja svaki dan podučavam, pa ćeš brzo po znanju preteći svoje 
drugove?" ,,Hoću“, odgovori Ebu Ali. Tako ga je starac učio tri godine, a naposljetku mu se predstavi i 
reče: „Ја sam Hidr, a ovo ti je bila nagrada jer si se potrudio da tvoj roditelj bude tobom zadovoljan." 

Ebu Bekr Verrak pričao je: „Svake nedjelje hazreti Hidr dolazio je kod Ebu Alija Tirmizija, pa bi o 
nečemu razgovarali." 

Ebu Ali Tirmizi rekao je: „Svako bježi od onog čega se plaši, samo se čovjek koji se boji Boga sklanja 
Njernu." 

Ebu Ali kaže: „Onome kome je vjera cilj sva ovosvjetska djela bivaju obojena vjerom." 

Ebu Ali Tirmizi rekao je: „Htio bi spoznati Boga, a ne odreći se svoje duše? Ta, duša ne poznaje 
samu sebe, niti se u stanju spoznati. Kako bi, onda, ona mogla spoznati Boga?“ 

Ebu Ali Tirmizi rekao je: „Dosta čovjeku ta mahana da ga uglavnom raduje ono što mu šteti.“ 

*** *** 


Sinčić Ebu Bekra Verraka jednom se vrati iz škole blijed i drhteći. „Šta ti je?“ upita ga Ebu Verrak, a 
dijete reče: „Učitelj nas danas nauči ajet u kome Bog kaže: 'Како ćete se, ako ostanete nevjernici, 
sačuvati Dana koji će djecu sijedom učiniti' pa sam zato ovakav.'“ Dijete se razbolje i uskoro umrije. 
Njegov otac gorko je plakao, govoreći: „О Ebu Bekre, tvoje dijete umrije zato što je čulo jedan ajet, a 
ti si toliko puta proučio čitav Kur'an, ali to na tebe nije utjecalo." 

Ebu Bekr Verrak rekao je: „Među Ijudima postoje vladari, učenjaci i sirotinja. Kad se vladari iskvare, 
narod teško živi. Kad se učenjaci iskvare, vjera među narodom bude nakazna. Kad se sirotinja 
iskvari, nestane čestitosti." 

Ebu Bekr Verrak reče: „Kad si među pametnima, ukaži im poštovanje. Kad si među isposnicima, 
lijepo se ophodi prema njima. Kad si među neznalicama, imaj strpljenja." 

Ebu Bekr Verrak rekao je: „Osnov čovjeka su voda i zemlja. Pri odgoju čovjeka u kome preovladava 
voda budi nježan i Ijubazan, jer nećeš postići cilj budeš li grub prema takvom. Kad odgajaš onog u 
kome preovladava zemlja, moraš biti strog i nepopustljiv." 

Ebu Bekr Verrak kazao je: „Nakon Božijih poslanika slijede mudraci. Mudrost dolazi odmah poslije 
poslanstva, a mudar čovjek prepoznaje se po tome što uglavnom ćuti i govori samo kad je to 
neophodno." 

Pošto Ebu Bekr Verrak umrije, neko ga usni plačnog i blijedog. „Jesi li dobro?“, upita ovaj, a on reče: 
,,Ne mogu biti dobro, jer nakon mene su u ovo groblje sahranili deset Ijudi, a nijedan nije umro kao 
musliman." 


*** *** 


Abdullah Munasil rekao je: „Najbolji tvoji trenuci jesu oni u kojima si slobodan od spletki i zavođenja 
tvoje duše, pa na Ijude gledaš bez ioših primisli." 

Abdullah Munasil kaže: „Lijepo ponašanje potrebnije nam je nego mnogo znanja." 

Abdullah Munasil rekao je: „Nema vrline u siromaštvu koje nije nužno.“ 

Abdullah Munasil reče: „Zbilja siromaštva jeste odbaciti i ovaj i budući svijet, pa tražiti Gospodara oba 
svijeta." 

*** *** 


Ali Sehl Isfahani kaže: „Опај ko misli da je blizak Bogu ustvari je daleko od Njega. Kad se na nebu 
ukaže Sunce, djetetu se čini da ga može rukom dohvatiti. Podigne ruku prema Suncu i pogleda u nj, 
a ono ga zaslijepi tako da ništa ne vidi.“ 


*** *** 


Hajr Nessadž rekao je: „Čovjek je upotpunio svoje djelo onda kad u svemu što čini vidi nedostatnost 
ili svoju krivicu." 

*** *** 

Ebu Hajr Akta rekao je: „Srce se ne može očistiti dok svaka tvoja namjera ne bude iskrena, a tijelo se 
ne može očistiti osim druženjem s dobrima." 


*** *** 


Ebu Hamza Horasani kaže: „S Bogom se zbližio onaj ko se grozi svog jastva." 

*** *** 


Abdullah Turugbedi sjedio je jednom sa svojim muridima, kad javiše da se Husein ibn Mensur Halladž 
vraća iz Kašmira. Abdullah reče svojim muridima: „Dolazi mladić divnih osobina, pa izađite pred njeg.“ 
Muridi poslušaše i vidješe Huseina odjevenog u crno, a u rukama je nosio dva psića. Uđe kod šejha, 
pa ga šejh dočeka i ustupi mu svoje mjesto. Husein sjede za trpezu i stavi pse pored sebe. Jeo je i 
pritom hranio pse. Muridima se to ne svidje. Pošto Husein ode, rekoše šejhu: „О šejhu, šta je ovo?! 

Doveo je pse za trepezu, a ti si nas poslao da dočekamo takvog čovjeka!" Šejh na to kaza: „Da, 
njegovi psi su njemu poslušni. Idu za njim i čine kako im kaže. Međutim, u svakom od nas čuči pas, a 
mi slijedimo tog psa i činimo kako nam on kaže. Velika je razlika između onog ko slijedi psa i onog 
koga pas slijedi. Ove njegove pse može se vidjeti, a vaši psi sakriveni su duboko u vama. Vaše 
druženje s psom hiljadu puta gore je od njegovog." 

*** *** 


Ibn Hafif pričao je: „Kad bijah mladić, neki siromah jednom primijeti da sam izgladnio, pa me odvede 
svojoj kući. Skuha meso i dade mi da jedem, ali meso je tako gadno mirisalo da mi se gadilo. Koliko 
god me nutkao, nisam to htio jesti. Siromah primijeti moje gađenje i postidje se. Domalo, pođoh na 
put. U pustinji smo zalutali, pa toliko izgladnjesmo lutajući pustinjom da smo naposljetku bili prinuđeni 
zaklati psa i nahraniti se njime. I meni dadoše zalogaj psećeg mesa. Stavivši ga u usta, sjetih se onog 
siromaha i rekoh sebi: 'Ovako prođe onaj ko postidi siromaha. Učinih tad tevbu i, čim smo se vratili u 
grad, otiđoh kod siromaha i izvinuh mu se.'“ 

Ibn Hafif pričao je: „Bijah jednom u Bizantu, pa vidjeh da donesoše mrtvo tijelo nekog njihovog 
isposnika. Spališe ga, pa su njegov pepeo stavljali na oči slijepcima i njime hranili bolesne. Slijepci 
progledaše, a bolesni ozdraviše. Čudio sam se: 'Та, oni su zalutali, pa kako je ovo moguće?' Navečer 
usnih Poslanika, blagoslov i mir neka je na nj, i upitah: 'Poslaniče Božiji, kako je moguće ono što 
vidjeh?' a on mi reče: 'Makarsu oni u zabludi, onoje plod njihove iskrenosti i skrušenosti.'" 

„Kad je robovanje Bogu ispravno? , upitaše Ibn Hafifa, a on reče: „Onda kad sve svoje poslove 
povjeriš Bogu i strpiš se u nevolji." 


*** *** 


U Bagdadu bijaše neki derviš koji je i zimi i Ijeti hodao u istoj košulji. „Zašto si stalno u toj košulji?", 
upitaše ga jednom, a on ispriča: „Nekad sam se volio lijepo oblačiti. Jednom usnih da sam doveden u 
Džennet. Šetao sam Džennetom, pa ugledah grupu derviša kako sjede i nešto razgovaraju. Htjedoh 
im se pridružiti, ali jedan melek mi ne dopusti i reče: 'Ovi Ijudi su za života imali samo jednu košulju.' 
Probudih se i odlučih da i ja zadržim samo jednu košulju." 

*** *** 


Ebu Muhammad Džurejri kaže: „Potpunost zahvalnosti Bogu znači shvatiti da je svaka zahvalnost 
Njemu nedostatna." 


*** *** 


Ebu Abbas Kassab rekao je: „Muhammed nije mrtav, mrtva je tvoja sposobnost da ga vidiš.“ 

*** *** 


Ibrahim Havvas pričao je: „Pođoh jednom na put kroz pustinju, sam i pješice. U pustinji me sustiže 
neki mladić i povika: 'Esselamu alejkum, o šejhu!' Zastadoh i pričekah ga. Vidjeh da je kršćanin. 
'Mogu li ti se pridružiti?' upita, pa nastavismo put zajedno. Putovali smo sedam dana, a osmog dana 

on mi reče: '0 čisti isposniče, ja sam iscrpljen od gladi. Zaišti od Boga da nam da nešto da 
pojedemo.' Obratih se Bogu: '0 Bože moj, tako Ti Muhammeda, blagoslov i mir neka je na nj, ne 
posrami me pred nemuslimanom i daj nam kakvu hranu.' Istog časa, pred nama se stvori poslužavnik 
s hljebom, ribama i hurmama, te jedan vrč vode. Obojica sjedosmo i jedosmo. Prođe još sedam dana, 
a osmog dana ja rekoh njemu: '0 kršćanine, sad nas ti nahrani.' Mladić se osloni na štap i nešto 
prošaputa. Tad se pred nama stvoriše dvije tacne pune pečenja, ribe, halva, hurme i dva vrča vode. 
Zapanjih se. Od stida nisam mogao jesti. 'Neću jesti dok mi ovo ne objasniš', rekoh mu. Tad on reče: 
'Prvo, skinut ću ovaj zunar.' Onda skide svoj zunar i izgovori šehadet, pa reče: 'Ја sam od Boga 
zatražio da mi udijeli zaklevši Ga tobom čija je vjera ispravna, pa smo i ovu hranu dobili posredstvom 
tebe.' Naposljetku dođosmo u Hidžaz, mladić se nastani ondje i živio je u Hidžazu sve do srnrti." 

Ibrahim Havvas rekao je: „Petero liječi srce: učenje Kur'ana, gladovanje, noćni namaz, jutarnje dove i 
druženje s dobrima." 


*** *** 


Ebu Ali Dekkak rekao je: „Svojstvo vlastodržaca jeste da zahtijevaju strpljenje, a sami ga nemaju." 

Ebu Ali Dekkak rekao je: „Lakše se družiti s aždahom nego sa škrtim siromahom." 

*** *** 


Prenosi se da šejhu Ebul-Hasanu Harkaniju dođe neki mladić i reče: „Želim i ja nositi hrku.“ Šejh mu 
reče: „Upitat ću te nešto da vidim jesi li dostojan hrke.“ „Pitaj", reče mladić. Onda šejh upita: „Odjene li 
muškarac ženske haljine, hoće li time postati žena?“ ,,Neće“, odgovori ovaj. Zatim šejh upita: „Obuče 
li žena mušku odjeću, hoće li time postati muškarac?" ,,Neće“, odgovori mladić, pa mu šejh kaza: ,,Ni 
tebi ova hrka neće ništa pomoći ako se i bez nje muški ne držiš puta vjere.“ 

Šejh Harkani pričao je: „Bila jednom dvojica braće. Jedan bi po cijelu noć klanjao, a drugi bi se cijele 
noći brinuo o majci. Onom koji je po cijelu noć klanjao jednom u snu bi rečeno: 'Oprostili smo sve 
grijehe tvom bratu, pa treba da si mu poslušan.' Ovaj se začudi i reče: 'Ali, ja sam po cijelu noć 
zauzet službom Bogu. Kako to da ja njemu budem podređen?' Tad mu bi kazano: 'Ono što ti radiš 
Meni uopće ne treba, a tvoja majka je slaba i bolesna i njoj treba pomoć.'“ 

Dok je klanjao, šejhu Harkaniju jedne noći bi rečeno: „О Ebul-Hasane, hoćeš li da ono što znam o 
tebi iznesem Ijudima, pa bi te oni kamenovali?" Šejh odgovori: „О Gospodaru, hoćeš li da ja kažem 
Ijudima kolika je Tvoja milosti i oprost, pa Ti niko više neće sedždu činiti?" 

Šejh Harkani reče: „Bože moj, kamo sreće da nema ni Dženneta ni Džehennema, jer tad bi se vidjelo 
ko Te istinski štuje.“ 

Šejh Harkani rekao je: „Putevi ka Bogu ne mogu se izbrojati, onoliko ih je koliko je Ijudi. Kojim god 
putem se zaputih, vidjeh da nisam sam na njemu. Rekoh: 'Bože, usmjeri me putem na kome nikog 
drugog neće biti. Onda me On upravi putem tuge.'“ 

Ebul-Hasan Harkani reče: ,,S Ijudima sam sklopio mir koji se nikad ne krši, a svojoj duši objavio sam 
rat u kome nema primirja." 

Šejh Harkani rekao je: „Uvijek je bilo Božijih Ijudi i uvijek će ih biti.“ 

Neki učenjak upita šejha Harkanija: „Gdje se nalaze pamet, vjera i spoznaja?" Šejh mu reče: „Ti mi 
pokaži da znaš šta je to, pa ću ti reći gdje se nalaze." Učenjak tad zaplaka i povuče se u ugao. 

Šejh Harkani rekao je: „Dok tražiš ovaj svijet, on će vladati tobom, a kad mu okreneš leđa, ti ćeš 
ovladati njime.“ 

Šejh Harkani reče: „Као što se od tebe ne traži da namaz klanjaš prije njegovog vremena, tako ni ti 
ne traži da ti opskrba stigne prije već je suđeno." 

Ebul-Hasan Harkani rekao je: „Ako se pred tobom samo odškrinu vrata Njegove dobrote, niko ti na 
ovom svijetu neće više imati šta reći niti ćeš od koga imati šta čuti.“ 

Šejh Harkani rekao je: „Šejtan ne može naštetiti vjeri koliko dvojica: pohlepan učenjak i siromah bez 
znanja." 

Šejh Harkani rekao je: „Ako želiš sebi dobro, drži se što dalje od vlastodržaca." 

Ebul-Hasan Harkani rekao je: „Posjetiti vjernika veći je sevab nego podijeliti sto hiljada dinara sadake. 
Kad si u posjeti vjerniku, znaj da je Božija milost nad vama.“ 

„Gdje si vidio Boga?“, upitaše šejha Harkanija, a on odgovori: „Ondje gdje nisam vidio sebe.“ 

Šejh Harkani rekao je: „Tvoj trud je svijeća, a Bog je sunce. Kad sunce grane, svijeća više ne treba." 
Šejh Harkani reče: „Imam je onaj ko je prošao svim putevima." 

Šejh Harkani rekao je: ,,Da bi dosegao vječni život valja ti svakog dana hiljadu puta umrijeti i oživjeti." 

„Kamo si krenuo?“, upita Ebul-Hasan nekog čovjeka, a ovaj odgovori: ,,U Hidžaz." „А šta ćeš tamo?“, 
upita šejh, pa čovjek reče: ,,Da nađem Boga.“ Šejh na to kaza: „А zar je Horasan bez Boga, pa valja 
ići čak u Hidžaz da bi Ga se našlo?“ 

Šejh Harkani rekao je: „Izuzev vjere, rob Božiji ne može imati ništa bolje od čistog srca i jezika koji 
govori istinu." 

Šejh Harkani reče: „Klanjati i postiti je lijepo, ali još je Ijepše iščupati iz srca taštinu, zlobu i pohlepu." 

Šejh Harkani kaza: „Naš put jeste put bezbrižnika, luđaka i pijanaca. Naša bezbrižnost, ludilo i 
pijanstvo cijenjeni su kod Boga.“ 

Šejh Harkani rekao je: „Valja ti sresti hiljadu Ijudi ovog svijeta dok ne sretneš jednog čovjeka onog 
svijeta, i valja ti popiti hiljadu čaša gorčine dok ne popiješ jednu čašu slasti." 

Šejh Harkani rekao je: „Životje u smrti, osvjedočenje je u smrti, čistota je u smrti, opstanakje u smrti. 
Kad se Istiniti pojavi, ništa drugo ne preostaje." 

Ebul-Hasan Harkani reče: „Опај ko klanja i posti blizakje Ijudima, a onaj ko razmišlja blizakje Bogu.“ 

Šejh Harkani rekao je: „Vidjeh one koji se bave tumačenjem Kur'ana, ali vitezovi duha bave se 
tumačenjem sebe.“ 

„Ро čemu se prepoznaje plemenit čovjek?“, upitaše šejha Harkanija, a on reče: „Ро tome što takav, 
ako Bog njegovom bratu pokloni hiljadu dobara, a njemu samo jedno, i ono jedno svoje pokloni svom 
bratu.“ 

„Bojiš li se smrti? , upita neko šejha Harkanija, a on odgovori: „Како bi se mrtvac bojao srnrti?" 

Šejh Harkani reče: „Vjerniku je svugdje džamija, svaki dan mu je petak, a svaki mjesec ramazan." 

*** *** 


Ebu Bekr Sejdelani rekao je: „Nema života bez smrti jastva, život srca je u smrti jastva." 

Kad šejh Sejdelani umrije, njegovi muridi postaviše nad kaburom ploču na kojoj je pisalo njegovo ime. 
No, jedne noći neko ukrade tu ploču s kabura. Postaviše novu, ali na redne noći i nje nestade. Ploče 
na drugim kaburima ostale su netaknute. Muridi to ispričaše Ebu Aliju Dekkaku, pa on reče: „Šejh je 
odabrao da na ovom svijetu ostane nepoznat. Vi biste sad da to pokvarite, ali vam Bog ne dopušta." 

*** *** 


Ebu Bekr Vasiti svrati jednom u bolnicu. Vidje nekog luđaka u okovima kako veselo pjevuši i 
podvriskiva. „Čemu ta razdraganost kad su ti noge u lancima?", upita Vasiti, a ovaj reče: „Neznalico, 
ta lanci su mi na nogama, a ne na srcu.“ 

Ebu Bekr Vasiti naiđe jednom kraj židovskog groblja i reče: „Svima ovima je oprošteno." Ljudi to čuše, 
pa Vasitija izvedoše pred kadiju. Kadija povika na nj: „Како si mogao reći da je židovima oprošteno?!" 
Šejh mu na to kaza: „Kad bi im ti sudio, ne bi im bilo oprosta, ali ondje sudi Bog, pa im je oprošteno." 

Ebu Bekr Vasiti rekao je: „Najdalje od Boga je čovjek koji Ga najviše spominje. Bogu ne treba da Ga 
se stalno spominje jezikom. Najbolji spomen na Boga je onaj u kome jezik ne učestvuje." 

Šejh Vasiti reče: „Grozim se Boga koji je zadovoljan sa mnom ako sam mu pokoran, a srdi se na 
mene ako griješim. Prijatelj je uvijek prijatelj, a neprijatelj je uvijek neprijatelj." 

*** *** 


Šejh Ebu Ali Sekafi pričao je: „Vidjeh jednom dženazu koju su nosila samo tri muškarca i jedna žena, 
pa im se pridružih i uzeh onu stranu tabuta koju je držala žena. Dođosmo na groblje i sahranismo 
mejta. „Zar nije imao barem komšije da mu dođu na dženazu?", upitah. „Imao je“, rekoše mi, „ali 
njega je svako odbacivao." „Zar je učinio neko zlo?“, upitah, a oni kazaše: „Bio je hermafrodit." 
Navečer usnih čovjeka lica sjajnog kao pun mjesec, na njemu je bila divna odjeća, a on se 
osmjehivao. „Ко si ti? , upitah, pa on reče: „Опај kome si danas bio na dženazi. Bog mi se smilovao 
zato što su me Ijudi ponižavali i kinjili." 

*** *** 


Šejh Šahrijar Kazruni savjetovao je svoje muride: „Nikad nemojte sjesti da jedete, a da obrok ne 
podijelite s nekim.“ 

U šejh Šahrijarov grad doputova neki židov. Boravio bi i spavao u džamijskom haremu, krijući da je 
židov. Šejh bi mu svaki dan donosio ručak. Jednog dana židov se spremi da ide, a šejh ga upita: 
„Zašto odlaziš? Ovdje ti se nešto nije svidjelo?" Židov postiđen upita: „О šejhu, ti si znao da sam 
židov, pa zašto si me onako pazio?“ Sejh kaza: „Nema čovjeka koji ne zaslužuje da bude nahranjen." 

Prenosi se da emir Ebu Fadl Dejlemi jednom dođe posjetiti šejha Šahrijara. Šejh mu reče: „Prođi se 
pijenja vina.“ Ebu Fadl odgovori: „О šejhu, ti znaš da sam ja u službi Fahrul-Mulkovog vezira. Ako sad 
i učinim tevbu, bojim se da će mi je na dvoru pokvariti." Šejh mu na to kaza: ,,Ti učini tevbu, a ako te 
tamo budu nagovarali da piješ, samo se sjeti mene.“ Nekoliko dana kasnije, Ebu Fadl se nađe na 
jednoj sjedeljci koju je priredio vezir, pa prisutni počeše piti vino. Navaljivali su da i Ebu Fadl pije s 
njima, a on pomisli: „О šejhu, gdje si sad?“ Uto se odnekud pojavi mačka, poče skakati po stolovima i 
proli svo vino, tako da se sijelo rasturi. Vidjevši taj keramet, Ebu Fadl poče plakati. „Zašto plačeš?“, 
upita ga vezir, pa on sve ispriča. Vezir mu tad reče: ,,Ti se drži svoje tevbe.“ Nakon toga, Ebu Fadla 
nikad više ne ponudiše vinom. 

Šejh Šahrijar rekao je: „Tri skupine Ijudi neće se spasiti: škrti, mrzovoljnici i lijenčine." 

Šejh Šahrijar rekao je: „Nema većeg grijeha od toga da neko ponižava svog brata muslimana." 

Šejh Šahrijar govorio je: „Nastoj se dići usred noći, uzmi abdest i klanjaj četiri rekata. Ako se tvoja 
duša protivi, onda klanjaj dva rekata. Ako ne možeš ni to, onda se barem probudi i reci: „1_а ilahe 
illallah, Muhammedun resulallah." 

Šejh Šahrijar reče: „Kad čovjek vidi da će ga strast savladati, neka se oženi, e da bi se spasio grijeha. 
I ja bih se oženio, ali meni je isto vidio zid ili ženu.“ 

Šejh Ebu Ishak Šahrijar rekao je: „Pazite da ne budete zavedeni, pa dopustite da vas Ijudi veličaju i 
Ijube vas u ruku, jer niste niti svjesni koliko je zlo u tome.“ 

Šejh Šahrijar rekao je: „Nije naš onaj ko digne ruku da udari brata muslimana." 

*** *** 


Šejhu Ebul-Kasimu Nasrabadiju jednom rekoše: „Ali Kavval navečer pije vino, a ujutro dođe na tvoje 
predavanje." Šejh je znao da je to istina, ali uopće nije htio razgovarati o tome. Jedne večeri pođe 
nekamo, pa vidje Ebu Alija kako pijan tetura. Neko od murida reče šejhu: „Опо je Ebu Ali Kavval." 
Istom tom muridu šejh reče: „Uprti sad Alija na pleća i nosi ga tvojoj kući da se otrijezni." 

Šejh Nasrabadi rekao je: „Sve odnekud crpi snagu, a snaga duha je u muzici." 

Šejh Nasrabadi reče: „Tvoje tijelo je tvoj zatvor, pa kad izađeš iz tog zatvora, možeš ići kamo god 
želiš.“ 

